13. schôdza NR SR - 2.deň - B. popoludní
Dátum: 2017-02-16
Poslanec: Zemanová, Anna (SaS)
Druh vystúpenia: Vystúpenie v rozprave

128. Vážený pán podpredseda, kolegovia, kolegyne, už viacerí moji predrečníci hovorili niečo ohľadom výroby elektriny z domáceho uhlia v takzvanom všeobecnom hospodárskom záujme. Ten je teraz stanovený do roku 2030 s výhľadom do roku 2035. Od roku 2010 v uznesení vlády sa hovorilo o tom, že ide, malo by ísť o postupné spresnenie objemov dodávok domáceho uhlia do Elektrární Nováky a o spresnenie výroby elektriny vo vzťahu k modernizácii Elektrárne Nováky podľa novej smernice Európskej únie v oblasti ochrany ovzdušia a klímy, ako aj k optimalizácii ťažby uhlia na Slovensku. Pretože áno, aj toto patrí do kompetencie ÚRSO, do kompetencie ministerstva hospodárstva a celej tej agendy, o ktorej hovoríme. Tento program od roku 2010 mal mať ambíciu okrem zabezpečenia bezpečných dodávok elektriny v elektrizačnej sústave Slovenskej republiky, mal mať aj zásadný vplyv na udržanie zamestnanosti v regióne. Predpokladom na udržanie alebo realizáciu tohto programu boli nevyhnutné investície Hornonitrianskych baní Prievidza do ťažobných polí v existujúcich dobývacích priestoroch vo vlastnej réžii a taktiež aj investície do modernizácie elektrárne Nováky, včítane výstavby fluidného kotla FK2 a samozrejme odstavenia blokov B3 a B4. Určite do tohto programu ale nepatrilo spustenie do prevádzky práve týchto odstavených kotlov, nezákonného uvedenia, vyrábania elektriny v tomto odstavenom kotle, ktorý nespĺňa limity a vypúšťa niekoľkonásobne viacej emisií do ovzdušia, čím teda prispieva k ohrozeniu životného prostredia a zdravia obyvateľstva v blízkom, ale aj širokom okolí. Pýtam sa, aká je realita tohto programu? Kto kontroluje dodržiavanie týchto podmienok stanovených v programe vlády v roku 2010? Minulý rok na jeseň Slovensko pristúpilo ku klimatickej dohode, k takzvanej Parížskej dohode. Aj vtedy, keď bolo tu na pôde parlamentu hlasovanie, ako ešte aj predtým pri schvaľovaní programového vyhlásenia vlády som upozorňovala na divadlo, ktoré robila vláda, a na to, že nemyslí vláda úprimne zlepšovanie klimatickej situácie na Slovensku a zlepšovania stavu životného prostredia, čo sa týka vypúšťania emisií do ovzdušia. Vláda naozaj nemá záujem presadzovať reálne činy, reálne skutky na zlepšenie situácie. Zaujímavé je, že práve v týchto dňoch Európska komisia vydala stanovisko, kde kritizuje práve Slovensko ohľadom poskytovania dotácií na spaľovanie uhlia v Elektrárňach Nováky. A vyhodnotili, že bez zastavenia tejto dotácie nebude možné, Slovensko nebude schopné plniť záväzky, ktorými Slovensko pristúpilo práve k tejto klimatickej dohode. Pýtam sa znovu, kto a ako kontroluje efektivitu týchto dotácií? Kam idú peniaze za výkup tejto krvavej energie? Prečo krvavej? No lebo dodnes nebolo ukončené šetrenie smrteľnej nehody 20 baníkov a záchranárov, ktoré sa stalo v bani Handlová v roku 2009. Dodnes neboli vykonané opatrenia, aby sa takýmto nehodám predišlo. Kam idú peniaze za výkup tejto energie? Takmer 100 mil. ročne a vidina týchto prostriedkov vedie túto otrokársku spoločnosť do takých konaní, ktoré ohrozujú prácu, ohrozujú prevádzku. Sú schopní spustiť odstavený kotol na výrobu elektriny len za to, aby získali svojich 100 mil. eur. Nútia ťažiť uhlie tam, kde sa nemá. Nútia ťažiť uhlie v rozpore s ťažobným plánom a plánom otvárky bane. Táto organizovaná zločinecká skupina si vytvorila perpetuum mobile na peniaze od štátu a vytvára si krok za krokom priestor na ovládnutie celého systému. A majú to dotiahnuté takmer k dokonalosti. Pretože do komplotu zatiahli aj tých, čo ich majú kontrolovať, a to je Hlavný banský úrad. Prosím vás pekne, tu nejde už o nejaké sociálne opatrenia v regióne, ale o napĺňanie vreciek konkrétnych SMER-u pozitívnych ľudí. Vráťme sa k investíciám, ktoré by mali Hornonitrianske bane Prievidza realizovať. Okrem rozširovania ťažby do 12. poľa nie sú známe investície do prevádzky, do ľudí, do podpory zamestnanosti miestnych obyvateľov, či vytvárania sekundárnych pracovných príležitostí. Žiaľ, aj tie, ktoré boli realizované, ako napríklad pestovanie rajčín či rybníky, nie moc dobre vyšli a ich prevádzka nie je bez zanedbateľných negatívnych vplyvov a to aj najmä z dôvodu nesprávne nadimenzovaného a nesprávne realizované geotermálneho vrtu na tento účel, konkrétne na vykurovanie skleníkov. Čo malo za cieľ, teda čo malo za dôsledok pokles výdatnosti termálnych zdrojov v Kúpeľoch Bojnice. V programe rozvoja regiónu vláda deklarovala snahu o transformáciu pracovných príležitostí tohto regiónu a deklarovala snahu, že sa urýchli prepojenie regiónu Hornej Nitry, najmä čo sa týka dopravného prepojenia, prepojenia miest Prievidza, Handlová, Nováky, že budú tam rýchlostné komunikácie s napojením na diaľnice, aby sa podporil rozvoj regiónu vo väzbe na zníženie ťažby uhlia. Opatrenia na pokrytie takmer 400 nepokrytých pracovných miest boli zadefinované takto: rozšíriť program vytvárania pracovných miest na Hornej Nitre o projekty realizované v spolupráci so samosprávou, teda aj o projekty vo vybudovanom priemyselnom parku mesta Prievidza, zabezpečiť financovanie programu vytvárania pracovných miest na Hornej Nitre vo vybudovanom priemyselnom parku Prievidza za minimálne za rovnakých podmienok, ako sú podmienky pre Hornonitrianske bane Prievidza, a poskytnúť finančnú podporu pre program vytvárania pracovných miest na Hornej Nitre za rovnakých podmienok tak zahraničným, ako aj domácim investorom. Ako sa realizuje kontrola všeobecného hospodárskeho záujmu a jeho cieľov? Je skutočne len percento nezamestnanosti to správne kritérium? Nejde v realite o novodobé otrokárstvo? Ako sú zabezpečované a kontrolované pracovné a bezpečnostné predpisy? Koľko zo získaných eur z dotácií ide späť do prevádzky? Ako je možné, že výkup elektriny vyrobenej z uhlia je bez cenovej regulácie? Cenu si stanovujú bane bez akýchkoľvek záväzkov. Oni si stanovujú svoje náklady na palivo. Kde sú, aké sú? Čo je tu vlastne všeobecne hospodársky záujem? No v preklade ide o úplne obyčajnú daň, sadzbu, ktorú sa stanovujú Hornonitrianske bane Prievidza. Nikomu nejde o ľudí, ide len čisto o chamtivosť. Hlavným argumentmi sú sociálna politika a vysoká miera nezamestnanosti. Ale prečo sa nerozvíja radšej regionálna cestná sieť, hoci aj z dotácií od štátu, aby sa zaplnil región investormi so zaujímavými atraktívnymi ponukami? Existuje transformačný projekt Hornonitrianskych baní Prievidza? Alebo transformačný projekt Elektrárne Nováky? V materiáloch vlády sa uvádza návrh na prechod na kogeneračnú výrobu elektriny a spoluspaľovanie biomasy v Elektrárni Nováky. Avšak to sú len plané reči. Pretože v samotnom MPK, pripomienkovacom konaní, sa už tento zámer uvádza ako neuskutočniteľný, alebo uskutočniteľný, ak sa bude pokračovať v laxnom prístupe ÚRSO pri kontrole pôvodu paliva, štiepky zo zdravých stromov spaľovaných v dotovaných elektrárňach. Áno, aj to je jeden z dôvodov, pre ktorý už mali byť zásadné zmeny v orgánoch ÚRSO a napokon aj na poste ministerstva hospodárstva pána Žigu. Pozrite sa, ako vyzerajú naše lesy! Zdravé drevo končí v spaľovniach na výrobu akože ekologickej energie. A ešte aj od ÚRSO dostanú certifikát o ekologickom pôvode. Na záver chcem ešte poukázať na zvrátenosť regulačnej politiky a najmä na uvažovanie jej bývalého šéfa pri určovaní cien vodného a stočného. Ale predtým ešte jedna poznámka. Viete, kedy sa schvaľovala regulačná politika, tá, na základe ktorej sa teraz určujú ceny? V marci. Termín bol asi 15. marca, to znamená, týždeň po voľbách. Je jasné, že Fico musel byť vyľakaný z výsledkov volieb a z toho, aká koalícia sa mu tam rysuje a zrejme nebolo času sa dostatočne venovať predloženému návrhu regulačnej politiky. Minister hospodárstva, v tom čase Vazil Hudák, a minister životného prostredia, v tom čase Žiga, asi mali úplne inú robotu, ako si vykonávať poctivo svoju prácu a k regulačnej politike sa vyjadriť. Pretože zákon hovorí, že ak sa do 30 dní od predloženia návrhu regulačnej politiky nevyjadria, tak s ňou súhlasia. A tak, čo sa stalo? Koncom marca bez vyjadrenia ministerstva hospodárstva, ministerstva životného prostredia regulačnú politiku úrad pre reguláciu schválil. A na základe nej následne boli vykonané vyhlášky a vydané cenové výmery. Čiže sa nemôže nikto vyhovárať. Od marca bolo jasné, čo hovorí regulačná politika. V regulačnej politike tieto zvrátené cenové zámery boli definované. Vrátim sa ešte k tomu určovaniu cien vodného a stočného. Najmä teda pri obhajovaní ceny stočného som sa veľmi pobavila na jednom z vyjadrení pána bývalého predsedu úradu Holjenčíka, ktorý sa sťažoval na to, že teda Európska únia nás donútila vybudovať kanalizácie, nás donútila vybudovať čistiarne odpadových vôd, pretože každá obec nad 2 000 obyvateľov, ekvivalentných obyvateľov, musí byť odkanalizovaná. No, a teraz že sú tie čistiarne prázdne, že ľudia sa nepripájajú. No, a teraz, ako to majú prevádzkovať, keď sa ľudia nepripájajú so svojimi kanalizáciami? No, tak nech to pekne budeme platiť všetci ostatní vo fixnej sadzbe. Ale ja sa pýtam, ako je možné, že sa ľudia nepripájajú? To je chorý štát, pretože jednoducho, keď raz má niekto vybudovanú verejnú kanalizáciu, je povinný sa pripojiť. A keď sa nepripojí, keď to orgány, tie orgány, ktoré majú na starosti štátnu vodnú správu, nedokážu zabezpečiť, sú nefunkčné, tak ako je nefunkčný celý tento štát a tak ako je nefunkčná vláda, za ktorú je zodpovedný Robert Fico. A preto treba, aby odstúpil. Ďakujem.